Aktiewe dogter | Health24
Posted by: Lizzy | 2012/02/04
My dogter is 10 jaar oud. Die buitemuurse aktiwiteite raak veeleisend by die skool. Dis netbal, atletiek en sy dans ook nog. Die huiswerk raak ook nou aansienlik meer, en ek kom agter sy word deesdae gouer moeg. Boonop begin die toetsreeks en eksamen ook binnekort.
Wat kan ek vir haar gee om te eet wat haar spierkrag en veral breinkrag ''n hupstoot sal gee? Sy is nie ''n vreeslike groot eter nie, en sal eerder kort-kort aan iets peusel. Sy hou van vrugte, jogurt, grondboontjies en sy eet muesli pap net so droog as ''n peuselhappie. Ek gee ook vir haar " drinking yogurt" want ek het gelees dat energie drankies nie regtig help nie. As Doc asb vir my nog idees kan gee. Ek het gewonder oor yster, want dit help mos met suurstof in die bloed?
Indien jou kind maklik moeg word, is dit miskien 'n goeie idee of haar bloedystervlakke te laat toets, net om seker te maak dat sy nie dalk 'n ystergebrek en bloedarmoede het nie. Die rede hoekom ek dit voorstel, is dat in so 'n geval die dr 'n yster-foliensuur aanvulling sal voorskryf. Indien sy nie 'n kliniese ystergebrek het, en jy haar ysterinname wil bevorder, dan kan jy die volgende kosse wat besonder ryk is aan yster, by haar dieet insluit: rooi vleis, lewer, pluimvee, vis, eiers (veral die geel), yster-verrykte ontbytgrane en droë vrugte. Bedien 'n glasie lemoensap saam met haar ontbyt sodat sy die yster in die ontbytgrane makliker kan absorbeer. Die kosse en die jogurtdrankie wat jou dogter alreeds inneem, is almal gesond en voedsaam en behoort ook vir haar energie te verskaf. Spiere word opgebou deur gereelde oefening en inname van proteïenryke kosse soos vleis, vis, eiers, melk, jogurt, maaskaas en ander kase, asook peulgroente soos droë bone, erte, lensies of soja. Wat haar breinkrag aanbetref, is omega-3 aanvullings nuttig - bv. salmolie tablette.